Perussuomalaisten paikallisvaikuttaja Rikard Blomerus sai tarpeekseen itseensä ja perheeseensä kohdistuneesta rasismista.

Puolueensa Etelä-Savon aluetoimikunnan puheenjohtajana ja perussuomalaisten nuorten edustajistossa toiminut Rikhard Blomerus, 26, ilmoitti erostaan viikonvaihteessa julkaistussa Uuden Suomen blogikirjoituksessaan.

– Se, että on romani ja perussuomalainen, tuntui useiden mielestä olevan aivan mahdoton yhtälö. Eräiden mielipiteiden mukaan koko puolue on nyt tahrittu..., Blomerus kirjoitti.

Hän kertoi kohdanneensa paitsi nimittelyä myös suoranaista uhkaa.

– Minua saa haukkua niin paljon kuin halutaan... mutta yksikin kerta on liikaa jos se kohdistuu perheeseeni tai lähipiiriini. Aatteiden, arvojen ja mielipiteen hinta on silloin liian suuri, hän perusteli ratkaisuaan.

Blomerus kuvailee Iltalehdelle, että nimittely on ollut ”mannittelusta” suoranaisiin solvauksiin.

– Romanitaustani on monelle punainen vaate. Parissa erittäin uhkaavassa tilanteessa perheeni oli mukana, hän sanoo.

– Haukkujat ovat kaikesta päätellen olleet yksittäisiä äänestäjiä, joita elämä ei ole kohdellut kaikkein parhaiten, hän muotoilee.

Vaikka puolueen nuoriso-osasto on Blomeruksen mukaan ottanut hänet hyvin vastaan, painetta ja ”haastetta” on tullut myös puolueen sisältä.

– Tietyltä taholta on tullut haastetta, joka on hankaloittanut työtäni, hän muotoilee.

Rikhard Blomerus kertoo saaneensa runsaasti palautetta eroilmoituksestaan. Valtaosa on hänen mukaansa ollut rohkaisevaa.

– Olen antanut ilmiölle kasvot. Olen saanut yhteydenottoja romaneilta, joilla on täysin samanlaisia kokemuksia muista puolueista.